CELEX: 62011CN0530
Language: lt
Date: 2011-10-18 00:00:00
Title: Byla C-530/11: 2011 m. spalio 18 d. pareikštas ieškinys byloje Europos Komisija prieš Jungtinę Didžiosios Britanijos ir Šiaurės Airijos Karalystę

11.2.2012   
            
            
               LT
            
            
               Europos Sąjungos oficialusis leidinys
            
            
               C 39/7
            
         2011 m. spalio 18 d. pareikštas ieškinys byloje Europos Komisija prieš Jungtinę Didžiosios Britanijos ir Šiaurės Airijos Karalystę
   
   (Byla C-530/11)
   2012/C 39/11
   Proceso kalba: anglų
   
      Šalys
   
   
      Ieškovė: Europos Komisija, atstovaujama P. Oliver, L. Armati
   
      Atsakovė: Jungtinė Didžiosios Britanijos ir Šiaurės Airijos Karalystė
   
      Ieškovės reikalavimai
   
   
               —
            
            
               Pripažinti, kad visiškai neperkėlusi ir netaikiusi teisingai 2003 m. gegužės 26 d. Europos Parlamento ir Tarybos direktyvos 2003/35/EB (1), nustatančios visuomenės dalyvavimą rengiant tam tikrus su aplinka susijusius planus ir programas ir iš dalies keičiančios Tarybos direktyvas 85/337/EEB (2) ir 96/61/EB (3) dėl visuomenės dalyvavimo ir teisės kreiptis į teismus 3 straipsnio 7 dalį ir 4 straipsnio 4 dalį, Jungtinė Karalystė neįvykdė įsipareigojimų pagal šią direktyvą.
            
         
               —
            
            
               Priteisti iš Jungtinės Didžiosios Britanijos ir Šiaurės Airijos Karalystės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Remiantis Europos Parlamento ir Tarybos direktyvos 2003/35/EB 3 straipsnio 7 dalimi ir 4 straipsnio 4 dalimi teisminio peržiūrėjimo procedūra aplinkosaugos srityje neturi būti pernelyg brangi. Tai susiję su Orhuso konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais, kurią pasirašė Sąjunga ir daugelis valstybių narių, 9 straipsnio 4 dalies įgyvendinimu.
   Kaip tvirtina Komisija, Jungtinė Karalystė neperkėlė šių nuostatų visose trijose savo teritorijose (Anglijoje ir Velse, Škotijoje ir Šiaurės Airijoje).
   Remdamasi taisyklių ir praktikos, taikomų šiose teritorijose, analize ir išnagrinėjusi „pernelyg brangių“ procedūrų sąvoką, Komisija taip pat teigia, kad Jungtinė Karalystė neteisingai taikė šias nuostatas.
   
      (1)  2003 m. gegužės 26 d. Europos Parlamento ir Tarybos direktyva 2003/35/EB, nustatanti visuomenės dalyvavimą rengiant tam tikrus su aplinka susijusius planus ir programas ir iš dalies keičianti Tarybos direktyvas 85/337/EEB ir 96/61/EB dėl visuomenės dalyvavimo ir teisės kreiptis į teismus (OL L 156, p. 17; 2004 m. specialusis leidimas lietuvių k., 15 sk., 7 t., p. 466).
   
      (2)  1985 m. birželio 27 d. Tarybos direktyva 85/337/EEB dėl tam tikrų valstybės ir privačių projektų poveikio aplinkai vertinimo (OL L 175, p. 40; 2004 m. specialusis leidimas lietuvių k., 15 sk., 1 t., p. 248).
   
      (3)  1996 m. rugsėjo 24 d. Tarybos direktyva 96/61/EB dėl taršos integruotos prevencijos ir kontrolės (OL L 257, p. 26; 2004 m. specialusis leidimas lietuvių k., 15 sk., 3 t., p. 80).